**Kamu telah menjalani sebuah perkhemahan bersama pihak sekolah di luar negara. Kamu sangat menikmati masa kamu di sana dan telah meraih pelbagai manfaat daripada perkhemahan itu. Gambarkan perasaan dan pengalaman kamu dengan jelas.**

Tepat pukul 6 pagi, saya terbangun, dikejutkan bunyi loceng dari telefon bimbit. Kedengaran ceramah subuh di corong radio. Memang kebiasaan saya untuk bangun pada pukul 6 pagi dan keluar rumah ke sekolah awal setelah bermandi, bersarapan dan mengerjakan solat Subuh. Namun, pagi itu sangat berbeza kerana saya ke sekolah dengan 2 beg berisi keperluan asas untuk dibawa untuk sebuah perkhemahan di Gunung Ledang .

Selepas 4 jam perjalanan dari Singapura, akhirnya, saya berdiri di depan Gunung Ledang. Sungguh indah nan megah gunung itu. Puncak gunung diseliputi kabus tebal. Suasana di sana agak dingin. Kedengaran aduan rakan kepada fasilitator dan guru-guru tentang kebersihan tempat tidur mereka kerana mereka tidak biasa atau janggal tidur di tempat usang. Memang tidak dinafikan, kami semua berada dekat dengan hutan dan haiwan-haiwan yang tinggal di sana mungkin akan berkeliaran di mana-mana. Lantas, peluang untuk melihat serangga-serangga besar, lagi unik, sangat tinggi .

Bau pencegah serangga sangat kuat di setiap kawasan. Perasaan ghairah terpancar di muka setiap rakan sekelas saya. Alat-alat permainan tersusun rapi. Inilah masanya kami sekelas membuktikan kepada fasilitator kami yang kami mampu mengatasi masalah ketika bermain sekelas. Pada masa yang sama, kami dapat memupuk semangat kerja berpasukan. Kata-kata perangsang dan dorongan sesama rakan tidak dilepaskan. Bunyi sorakan juga kedengaran dari kelas lain. Walaupun permainannya sangat mencabar, berkat kesabaran dan semangat kental kami, semua permainan dapat diatasi dengan mudah .

Selain itu, kami menyaksikan proses menarik teh yang bertujuan memastikan susu pekat di dalam teh rata supaya rasanya lebih kuat dan enak. Cara-cara membuat kuih ondeh-ondeh juga ditunjuk ajar oleh fasilitator di sana. Kuih ondeh-ondeh berbentuk bebola yang berwarna hijau dan intinya gula melaka. Gula melaka di dalam ondeh-ondeh memantapkan lagi rasa kuih tradisional itu. Kami juga berpeluang untuk bermasak-masak di dalam hutan. Ayam yang diperap dengan perencah kari dan garam dibakar. Beras yang dibakar di dalam kelapa juga tidak ketinggalan. Setelah kedua-duanya dibakar, kami menjamu selera dan terpegun dengan rasa makanan-makanan yang lazat. Ayamnya sungguh berperisa. Nasinya sungguh berlemak dan wangi. Kami jarang memperolehi peluang sebegini di Singapura.

Sebelum kami pulang ke Singapura, kami membuat persembahan antara kelas pada malam sebelumnya. Kami bertanding sesama kelas untuk meraih anugerah kelas terunggul. Para pelajar menengah tiga menyaksikan gelagat kami di pentas dan kelas saya berjaya meraih anugerah tersebut. Kedengaran sorakan tahniah dari rakan kelas lain ketika keputusannya diumumkan. Segala penat lelah kelas tidak sia-sia. Hubungan kelas kami semakin rapat dan kami berjaya membuktikan kepada kelas lain yang kami kelas yang boleh bekerjasama meskipun kami mempunyai sedikit konflik dan salah faham ketika berada di sana.

Hasil kerja : Muhd Hafiyyan, 3N1